
FELHÍVÁS

DANUBE BIKE&BOAT VÍZI TÚRAVEZETŐ KÉPZÉSRE

(American Canoe Association - recreational paddling)

Mosonmagyaróvár Város Önkormányzata
az INTERREG V-A Szlovákia-Magyarország Együttműködési Programban megvalósuló

– SKHU/1601/1.1/014 számú – Danube Bike&Boat projekt keretében

vízi túravezető képzést hirdet.

A képzés háttere a Danube Bike&Boat projektben:

Az INTERREG V-A SK-HU programban megvalósuló „Fedezze fel a Kis-Duna és a Mosoni Duna értékeit kerékpáron és csónakkal” c. projekt a határtérség gazdag természeti és kulturális örökségének kihasználására irányul, és a “Szárazföldi Duna delta” nevű egyedülállóan vonzó és versenyképes európai turisztikai célpont létrehozása útján hozzájárul a Duna menti határon átnyúló régió vonzerejének és látogatottságának növeléséhez. 

A minőségi ökoturisztika kínálatok kialakításához a folyamatban levő infrastruktúra fejlesztések (ki-beszálló helyek és úszóművek építése), valamint az eszközbeszerzés (ökömobil flották) mellett elengedhetetlen vízi túrák szakvezetéséhez túravezetők nemzetközi minősítést biztosító képzése. 

A képzés célja: a résztvevő az egyes modulok tananyagát elsajátítva képessé váljon vízitúra-vezetést szakszerűen megtartani a Csalló- és Szigetközben (Kis-Duna, Vág, Mosoni-Duna, Öreg-Duna és Ágrendszere stb.).
Képzés célcsoportja: evezésben jártas személyek, akik a képzés sikeres elvégzését követően hosszútávon vízitúrákat vezetnek a Danube Bike&Boat projekt térségben.
Mivel az Európai Unió támogatásával és Magyarország társfinanszírozásával megvalósuló képzésen ingyenes a részvétel, ezért a jelentkezők vállalják, hogy a képzés sikeres lezárását követő 12 hónapon belül ingyenesen biztosítják a túravezetői szolgáltatást minimum 3 db, a Danube Bike&Boat projekttérségben nyilvánosan meghirdetett vízitúrán, amit dokumentációval (program, jelenléti ív, fotók) kötelesek a képzés szervezője felé alátámasztani. 

Miért éppen az American Canoe Association (ACA) módszertana?

A képzés az ACA 1880 óta folyamatosan továbbfejlesztett képzési modelljén alapszik, melynek középpontjában az egészség és a kikapcsolódás áll. A résztvevők megtanulják a hatékony, esztétikailag és fiziológiailag helyesen kivitelezett evezési technikákat. A képzés során nem versenysporttechnikát közvetítünk, első helyen a biztonság, az egészség és a kikapcsolódás áll.

A képzés által megszerzett tudás, képességek:

· nyitott-, tandem kenu biztonságos irányításának tudás- és készségszinten való elsajátítása állóvízben, valamint lassú és gyors folyású vizekben (WW1 szintig),

· a hőmérséklet, a folyószakasz és az időjárás megítélésének képessége a kenutúra biztos levezetése szempontjából,

· biztonságos túrázási körülmények megteremtése és a biztonság, a pihenés és élmény közvetítése evezős tapasztalattal nem rendelkező turisták számára,

· természet-bemutatási ismeretek megszerzése, a túrázóknak a vízi élőhely faunájának és flórájának bemutatása,

A képzés időpontjai:

A képzés 4 alkalommal, vizsgával együtt összesen 10 képzési napon (kb. 100 óra) valósul meg; a vizsgák a képzési alkalmak részét képezik:

· Modul 1 – állóvíz (egy hétvége, szombat és vasárnap)

· Modul 2 – lassan folyó víz (egy hétvége, szombat és vasárnap)

· Modul 3–4 - gyorsan folyó víz és mentési technikák (négy nap tömbösítve)

· vízi élőhely, természet-bemutatási ismeretek (egy hétvége, szombat és vasárnap)

A képzésen a részvétel korlátozott, 10-10 szlovák és magyar túravezető vehet részt. Egy-egy képzési alkalmon maximum 12 fő vehet részt, amit egy képzés-vezető tréner irányít és egy tréner asszisztens segíti a munkáját. A képzések a következő időpontokban és helyszíneken valósulnak meg:
Modul1 /Csoport 1 (SK):
2019.04.06-07. Dunakiliti, Vadvíz Kemping
Modul1 /Csoport 2 (HU):
2019.04.13-14. Dunakiliti, Vadvíz Kemping
Modul2 /Csoport 1 (SK):
2019.05.11-12. Dunakiliti, Vadvíz Kemping
Modul2 /Csoport 2 (HU):
2019.05.25-26. Dunakiliti, Vadvíz Kemping
Modul3 /Csoport 1 (SK):
2019.08.08-11. csütörtök – vasárnap

Wildalpen AT (Salza)

Modul3 /Csoport 2 (HU):
2019.08.23-26. péntek – hétfő

Wildalpen AT (Salza)

A vízi élőhely, természet bemutatási ismeretek rész képzési időpontja később kerül rögzítésre (várhatóan szeptember). Helyszín: Dunasziget, Ökopark, a szlovák és magyar résztvevőknek egy közös hétvége – szombat és vasárnap – záró rendezvénnyel, bizonyítvány átadással egybekötve.
A képzés nyelve: szlovák és magyar szakfordítással (az ACA tréner előre láthatólag Ausztriából érkezik)

Részvételi feltételek:

· Betöltött 18 éves életkor.

· Normál testalkat, szellemi épség.

· Jó úszástudás.

· Alapvető jártasság a vízi sportokban (kajak/kenu).

· Érvényes úti okmány (útlevél vagy személyigazolvány).

· Azért, hogy esetleges vészhelyzetben helyesen reagálhassunk, ismert allergiás vagy krónikus betegségről, rendszeresen, vagy esetileg szedett gyógyszerekről a képzés megkezdése előtt a képzés vezetőit informálni kell. Az ilyen információkat természetesen bizalmasan kezeljük.

· A képzés ideje alatt teljes körű alkohol- és drogtilalom áll fenn!

· A képzés vezetőinek utasításait feltétlenül be kell tartani.

A képzés elméleti és gyakorlati vizsga letételével zárul. A vizsgára bocsájtás és az ACA bizonyítvány kiállításának feltétele: minden modulon való részvétel. A szlovák és magyar résztvevőknek szervezett képzési alkalmak között az átjárás szükség esetén biztosított. A képzés nem teljes körű teljesítése esetén a tanfolyamvezető pótalkalmakat biztosít, amelynek költségei a résztvevőket terhelik.

A képzési program teljesítése, majd az elméleti és gyakorlati vizsgák sikeres letételével ACA Kenu Túravezetői bizonyítványt (4 évig érvényes) szereznek a képzés résztvevői, illetve jogosultak ACA tagságuk ideje alatt az „ACA River Canoe Day Trip Leader“ cím viselésére.

A képzésen mindenki saját felelősségére vesz részt. A résztvevőknek a képzési napokra a szervező balesetbiztosítást köt.

A képzésen a részvétel ingyenes. A képzésen résztvevők számára az eszközöket, felszerelést, szállást reggelivel, valamint naponta min. egyszeri meleg étkezést, illetve a M3-4 képzési helyszínre a személyszállítást a szervező biztosítja. További ellátásról (étel, ital) és utazásról a résztvevők maguk gondoskodnak. 

Jelentkezés a mellékelt jelentkezési lap hiánytalan kitöltésével és szkennelt formában való megküldésével.
Jelentkezési határidő: 2019. március 29. péntek

Mosonmagyaróvár Város Önkormányzata fenn tartja magának a jogot, hogy a limitált részvételi keret és a képzés minőségének biztosítása érdekében döntsön a résztvevők köréről. Jelentkezés esetleges elutasítását nem szükséges indokolnia.

Kapcsolat:

Mosonmagyaróvár Város Önkormányzata, Projekt Iroda
Wellner András, projektkoordinátor
mobil: +36 20 492 2015
wellner.andras@mosonmagyarovar.hu 

